Author: Jakub
Company: Urad

Predkladacia správa

	Ministerstvo financií má zámer predložiť návrh štátneho rozpočtu na rok 2002 na rokovanie vlády v júni 2001. Ťažisko rozpočtových prác by sa presunulo na prvú polovicu roka, v dôsledku čoho sa rozšíri časový priestor pre posudzovanie návrhu štátneho rozpočtu na úrovni vlády a súčasne sa vytvorí väčší priestor pre spracovanie verejného rozpočtu.

	Pri príprave návrhu štátneho rozpočtu sa predpokladá ďalšie pokračovanie praktickej aplikácie reformy štátneho rozpočtu, ktorá spočíva predovšetkým v uplatnení funkčnej klasifikácie, programového rozpočtovania a strednodobého rozpočtovania nielen na úrovni verejného rozpočtu, resp. štátneho rozpočtu, ale aj na úrovni rozpočtových kapitol.

	Súčasne sa navrhuje prehodnotiť doterajšiu prax, v rámci ktorej správcovia rozpočtových kapitol prakticky počas celého rozpočtového procesu "vyjednávajú", resp. rokujú s ministerstvom financií o navýšení pôvodne stanovených limitov. Táto prax sa navrhuje nahradiť tým, že rozpočtové kapitoly budú po schválení limitov na úrovni vlády definovať návrh opatrení, ktorými zabezpečia chod svojich rezortov pri neprekročení výdavkov. Tieto opatrenia sa následne premietnu do uznesenia vlády k návrhu štátneho rozpočtu. Uvedený postup však neznamená, že ministerstvo financií nebude v štádiu prípravy týchto limitov spolupracovať s rozpočtovými kapitolami.

	Zabezpečenie rozhodujúceho okruhu rozpočtových prác v 1. polroku, kedy sa realizuje aj zúčtovanie vzťahov so štátnym rozpočtom a spracovanie záverečných účtov, pri súčasnom náraste náročnosti spracovania štátneho rozpočtu (uplatnenie jeho reformy) si vyžiada uplatniť viaceré opatrenia na zníženie administratívy (najmä znížením počtu predkladaných rozpočtových opatrení, resp. zefektívnenie procesu zúčtovania vzťahov).	

	V rámci uznesenia vlády k tomuto materiálu sa navrhuje uložiť okrem iného správcom rozpočtových kapitol povinnosť predložiť ministerstvu financií návrh hlavných priorít vlády a návrh rezortných priorít s tým, že správcom rozpočtových kapitol sa odporúča v oboch prípadoch formulovať maximálne 5 konkrétne zameraných priorít. Tieto nadväzne ministerstvo financií využije pri tvorbe východísk zostavenia návrhu štátneho rozpočtu na rok 2002. Je predpoklad, že tieto priority po schválení vládou budú tvoriť základ pre formulovanie konkrétnych programov. 

	V rámci návrhu štátneho rozpočtu sa postupne rozširuje okruh informácií, ktoré sa predkladajú poslancom Národnej rady SR (strednodobý rozpočtový výhľad, verejný rozpočet, programy...). V dôsledku toho celý návrh rozpočtu je značne rozsiahly, je náročné jeho xeroxovanie a celková manipulácia.  Preto sa navrhuje časť informácií v rámci návrhu štátneho rozpočtu predložiť poslancom na disketových jednotkách. 

	Zabezpečenie prípravy rozpočtu v navrhovaných termínoch si vyžiada rýchle zaraďovanie materiálov na rokovanie vlády a využitie Čl. 7 Rokovacieho poriadku vlády, ktorý umožňuje zrýchlené formy pripomienkového konania.